ธนาคารออมสิน เตือนประชาชนอย่าหลงเชื่อ SMS ชวนกู้เงิน ย้ำไม่ใช่ข้อความจากธนาคาร
นายวิทัย รัตนากร ผู้อำนวยการธนาคารออมสิน เปิดเผยว่า ขณะนี้มีกลุ่มมิจฉาชีพแอบอ้างชื่อธนาคารออมสิน ส่งข้อความชวนกู้เงินไปที่กล่องข้อความ SMS และ Line ขอแจ้งเตือนลูกค้าประชาชนว่าข้อความ หรือลิงก์ดังกล่าว เป็น SMS ปลอม ไม่ใช่ข้อความจากธนาคารออมสิน โดยธนาคารไม่มีนโยบายส่ง SMS ชักชวนให้ลูกค้าคลิกกู้เงิน หรือแจ้งวงเงินกู้ให้ทำธุรกรรมใดๆ การให้บริการของธนาคารออมสินผ่านสื่อออนไลน์ ไม่มีการเชิญชวนลูกค้าด้วยวิธีการดังกล่าว แต่จะเป็นการประชาสัมพันธ์ผลิตภัณฑ์และบริการ หรือการให้ข้อมูลที่ถูกต้องผ่านช่องทางของธนาคาร ได้แก่ เว็บไซต์ธนาคาร www.gsb.or.th รวมถึงเพจเฟสบุ๊ค ไลน์ Twitter และ IG ภายใต้ชื่อ “GSBSociety” เท่านั้น หากประชาชนพบพฤติกรรมในสื่อสังคมออนไลน์ใด เป็นที่น่าสงสัยไปในทางทุจริตหลอกลวงและเกิดความไม่แน่ใจ ให้รีบติดต่อสอบถามที่ GSB Contact Center โทร.1115 หรือช่องทางออนไลน์ของธนาคาร รวมถึงสาขาธนาคารออมสินที่สะดวก โดยธนาคารจะดำเนินการเอาผิดทางกฎหมายให้ถึงที่สุด